Dziennik Robotniczy, 4.05.1913
Wachtyrz prezyntuje ślōnske artykuły ze starych cajtōngōw przepisane do alfabetu ślabikŏrzowego. Trzeba je rozumieć we kōntekście historycznym i niy przedstawiajōm ône ôpiniji ôd redakcyje.
Taki strejk to jednako piykno rzecz.
Kej fedrujesz, to przez jedyn tygodziyń [sic] nie widzisz słōńca a przez drugi ani miesiōnca, bo albo śpisz albo siedzisz a mozolisz sie na dole, a te światła niebieske widzisz jyno latym, kej idziesz na szychta albo ze szychty, a na zima wcale nie. No, i trzaby tak wdycki robić, kejby to nie bōło za długo, a kejby tak zapłacili jak noleży. Ale kej nie chcōm, a trza przez cołki miesiōnc być gorszym jak bydle albo maszyna, coby mieć nieco forszusu a geltaku, to ôsmola tako robota. Lepszy mi dostać kelo markōw ôd ôrganizacje a robić se fajeramt. Chtōry mo kobiyta a dziecka, to sie śnimi poraduje a chtōry nie mo, to se idzie do ruły, a lerazki jeszcze na majluft s koleksami, tako i szychty nie zmitrynży a ucieszy sie tyż.
A nojlepsze sōm wiece a zgrōmadzynia, bo tam wdycki co nowygo. Niekerzi padajōm, iże już wszycko wiedzōm, co tam nasze mōwcy a z inkszych ôrganizacje strejkujōncych prawiōm: ale to jednako nie je prawie, kej tam nie idōm, bo kej sami wiedzōm wiynkszy, to niech inkszym tyż pedzōm mowa. A terazki sie podziwōmy, co panoczki kopalniane pedzōm. No, jo bo ech se już tak wyszpekulował, iże ōni pōno chcōm doczkać, aże sōm Duch świynty przińdzie na zielōne świynta i ôświyci ich głowiczki kerōm lepszōm lampōm berchmańskōm. Ale to sie wiy, iże jeszczy, bydōm mieli ôstuda, a gōrnikōm bydōm musieli dać, co ci chcōm; bo do ôpaty kużdyn chop dobry, ale do ciskanio wōzkōw nie, a do kilofa wcale nie, jyno tyn, chtōry je tego wyuczōny.
Tako jyno trzimejcie sie kupy, a dowejcie pozōr, coby wszyjscy strejkowali a coby bōła karność. Przeca w Belgji strejkowali, coby dostać lepsze prawo wyborcze no, i dostali, iże wszyjscy byli zgodni a trziźwi. A szpiclōm pokoźcie hirajn.
Wojna bałkańsko wnet miała mieć kōniec, a tu Nikita czornogōrski wziōn Skodar a na dymōnstrancjo floty ojropejskej wypuczōł pōno zadek. Tako sie Niymcy tym belajdygujōm, ale iże chcōm wdycki robić bozny s tym swojim frijdynsbynglym w pikelhaubie, to kozali cysarokōm a uhrōm, coby se zamby wyłōmali na Taraboszu. A możno tyż chcieli cysaroki a uhry wziōńć se kans Czornogōry a sandżak nowobazarski, tak, kej przedziyj wziyni se Bośnio a Hercegowina? Ale to bōłaby tyż szarpaczka na całkym Świecie. Pōno już jōm zapowiedzieli, ale jeszczy mi muszōm drutnōńć, jako je testamyntnie.
Gustlik Beskuryjo.
Foto: Monisiołek / Wikimedia Commons
pol_Latn szl_Latn szl_Latn szl_Latn szl_Latn szl_Latn szl_Latn afr_Latn lim_Latn